Document ID: 32013R0195

NARIADENIE KOMISIE (EÚ) č. 195/2013
zo 7. marca 2013,
ktorým sa mení a dopĺňa smernica Európskeho parlamentu a Rady 2007/46/ES a nariadenie Komisie (ES) č. 692/2008, pokiaľ ide o inovatívne technológie na znižovanie emisií CO2 z ľahkých osobných a úžitkových vozidiel
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (1), a najmä na jeho článok 4 ods. 4, článok 5 ods. 3 a článok 8,
so zreteľom na smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (2), a najmä na jej článok 39 ods. 2,
keďže:
(1)
Nariadením (EÚ) č. 171/2013 (3) Komisia zmenila a doplnila smernicu 2007/46/ES a nariadenie Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (4), pokiaľ ide o inovatívne technológie na znižovanie emisií CO2 z ľahkých osobných a úžitkových vozidiel. Uvedeným nariadením sa zmenili a doplnili vzory príslušných dokumentov využívaných v procese typového schvaľovania. V dôsledku toho je členským štátom potrebné poskytnúť primeranú lehotu na prispôsobenie príslušných formulárov. V záujme právnej istoty a jasnosti je vhodné nariadenie (EÚ) č. 171/2013 nahradiť.
(2)
V nariadení (ES) č. 715/2007 sa vymedzujú spoločné technické požiadavky na typové schvaľovanie motorových vozidiel a náhradných dielov, pokiaľ ide o ich emisie, a stanovujú sa pravidlá pre zhodu v prevádzke, životnosť zariadení na reguláciu znečisťujúcich látok, palubné diagnostické systémy (on-board diagnostic - OBD), meranie spotreby paliva a dostupnosť informácií o opravách a údržbe vozidiel.
(3)
V nariadení (ES) č. 692/2008 sa stanovujú správne opatrenia týkajúce sa kontroly zhody vozidiel so zreteľom na emisie CO2 a požiadavky na meranie emisií CO2 a spotreby paliva takýchto vozidiel.
(4)
Nariadením Európskeho parlamentu a Rady (ES) č. 443/2009 (5) sa v rámci integrovaného prístupu Únie k znižovaniu emisií CO2 z ľahkých úžitkových vozidiel stanovujú výkonové emisné normy pre nové osobné automobily a vykonávacím nariadením Komisie (EÚ) č. 725/2011 (6) sa stanovuje proces schvaľovania a certifikácie inovatívnych technológií na znižovanie emisií CO2 z takýchto nových osobných automobilov.
(5)
S cieľom zohľadniť úspory CO2 dosiahnuté prostredníctvom využívania inovatívnych technológií pri výpočte cieľa pre špecifické emisie CO2 každého výrobcu v súlade s článkom 12 ods. 1 nariadenia (ES) č. 443/2009, ako aj s cieľom zabezpečiť efektívne monitorovanie konkrétnych úspor pri jednotlivých vozidlách by sa vozidlá vybavené ekologickými inováciami mali osvedčovať v rámci typového schvaľovania vozidla a celkové úspory by sa mali zaznamenávať do osvedčenia o zhode.
(6)
Na tento účel je potrebné schvaľovacím orgánom poskytnúť náležité údaje pre osvedčovanie vozidiel vybavených ekologickými inováciami a úspory CO2 dosiahnuté prostredníctvom ekologických inovácií uvádzať ako súčasť reprezentatívnych informácií o konkrétnom type, variante alebo verzii vozidla.
(7)
Vzory príslušných dokumentov využívaných v procese typového schvaľovania je preto potrebné zmeniť a doplniť.
(8)
Nariadením (ES) č. 715/2007 a nariadením Európskeho parlamentu a Rady (ES) č. 595/2009 z 18. júna 2009 o typovom schvaľovaní motorových vozidiel a motorov s ohľadom na emisie z ťažkých úžitkových vozidiel (Euro VI) a o prístupe k informáciám o oprave a údržbe vozidiel, ktorým sa mení a dopĺňa nariadenie (ES) č. 715/2007 a smernica 2007/46/ES a zrušujú smernice 80/1269/EHS, 2005/55/ES a 2005/78/ES (7), sa zaviedli nové požiadavky na informácie o skúškach emisií znečisťujúcich látok. Potrebné informácie by sa preto mali začleniť do systému vytvoreného smernicou 2007/46/ES.
(9)
Smernica 2007/46/ES a nariadenie (ES) č. 692/2008 by sa preto mali zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom Technického výboru - motorové vozidlá,
PRIJALA TOTO NARIADENIE:
Článok 1
1. Prílohy I a IX k smernici 2007/46/ES sa menia a dopĺňajú v súlade s prílohou I k tomuto nariadeniu.
2. Príloha VIII k smernici 2007/46/ES sa nahrádza textom prílohy II k tomuto nariadeniu.
Článok 2
Prílohy I a XII k nariadeniu (ES) č. 692/2008 sa menia a dopĺňajú v súlade s prílohou III k tomuto nariadeniu.
Článok 3
Nariadenie (EÚ) č. 171/2013 sa zrušuje.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. júla 2013.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. marca 2013

Labels: 12
7
8
20